Apele Române: Două râuri din bazinul hidrografic Argeș-Vedea au secat complet. 658 de localități primesc apă cu restricții
Două râuri din bazinul hidrografic Argeș-Vedea au secat complet, iar 658 de localități primesc în continuare apă cu restricții, în anumite intervale orare, cele mai afectate fiind județele Botoșani, Vaslui, Iași și Vrancea, anunță specialiștii de la Apele Române. Debitele Dunării la intrarea în țară sunt, luni, în jurul valorii de 2.900 mc/s și vor ajunge, în 2 septembrie, la 2.600 mc/s, sub media multianuală a lunilor august și septembrie. Pentru centrala nucleară Cernavodă, nu sunt probleme privind alimentarea cu apă, iar până la aplicarea treptei I de restricții la stația hidrometrică Cernavodă există o diferență de nivel de 48 de centimetri.